இந்திய அரசியலமைப்புச் சட்டப்பிரிவு, 218

இந்திய அரசியலமைப்பின் சட்டப் பிரிவு 218, இந்திய உச்ச நீதிமன்ற நீதிபதிகளைப் பதவி நீக்கம் செய்வது தொடர்பான நாடாளுமன்றத்தின் நடைமுறைகளை விளக்குகிறது.அதே சட்டப் பிரிவின் உட்பிரிவுகள் 4 மற்றும் 5 உயர் நீதிமன்ற நீதிபதிகளுக்கும் விரிவுபடுத்துகிறது. இச்சட்டப் பிரிவு நீதித்துறையின் பொறுப்புக்கூறல் மற்றும் சுதந்திரத்தில் ஒரு சீரான தன்மையைப் பராமரிக்கிறது.
## விளக்கம்
* நோக்கம்: இது ஒரு நீதிபதியின் தவறான நடத்தை அல்லது இயலாமை குறித்த விசாரணை செய்தல். 
* பயன்பாடு: சட்டப் பிரிவு 124(4) மற்றும் 124(5) ஆகியவற்றில் உள்ள "உச்ச நீதிமன்றம்" என்ற குறிப்பு, "உயர் நீதிமன்றம்" என்பதற்கான குறிப்புகளாகக் கருதப்படுகிறது. 
* செயல்முறை: உச்ச நீதிமன்ற நீதிபதிகளைப் போலவே, உயர் நீதிமன்ற நீதிபதிகளும் நாடாளுமன்றத்தின் ஒவ்வொரு அவையின் சிறப்புப் பெரும்பான்மையுடன் (மூன்றில் இரண்டு பங்கு பெரும்பான்மை) நிறைவேற்றப்பட்ட தீர்மானத்திற்குப் பிறகு, குடியரசுத் தலைவரின் உத்தரவின் மூலம் மட்டுமே பதவி நீக்கம் செய்ய முடியும் என்பதை இது வலியுறுத்துகிறது.
* முக்கியத்துவம்: இது உயர் நீதித்துறை முழுவதும் சுதந்திரம் மற்றும் பொறுப்புக்கூறலில் ஒரு சீரான, உயர்தரத்தை உறுதி செய்கிறது.
## பதவி நீக்க நடைமுறைகள்
நீதிபதிகளை நீக்குவதற்கான நடைமுறை 1968ஆம் ஆண்டு நீதிபதிகள் விசாரணைச் சட்டத்தில் விரிவாகக் கூறப்பட்டுள்ளது. நாடாளுமன்ற உறுப்பினர்களால் குற்றம் சாட்டப்பட்ட உச்ச அல்லது உயர் நீதிமன்ற நீதிபதியை பதவி நீக்கம் செய்யும் நடைமுறைகள் பின்வருமாறு:

* ஒரு நீதிபதி மீது பதவி நீக்க நடவடிக்கைகளைத் தொடங்க: (i) குறைந்தது 100 மக்களவை உறுப்பினர்கள் கையொப்பமிட்ட அறிவிப்பை மக்களவைத் தலைவரிடம்வழங்க வேண்டும். அல்லது (ii) மாநிலங்களவையின் குறைந்தது 50 உறுப்பினர்கள் கையொப்பமிட்ட அறிவிப்பை  மாநிலங்களவைத் தலைவரிடம் வழங்க வேண்டும். இந்த அறிவிப்பை விசாரணை செய்து மக்களவைத் தலைவர் அல்லது மாநிலங்களவைத் தலைவர்  அறிவிப்பை ஏற்கவோ அல்லது ஏற்க மறுக்கவோ முடிவு செய்யலாம்.

*அறிவிப்பு முன்மொழிவை ஏற்றுக்கொள்ளப்பட்டால், மக்களவைத் தலைவர் அல்லது மாநிலங்களவைத் தலைவர் (அறிவிப்பைப் பெறுபவர்) புகாரை விசாரிக்க மூன்று நீதிபதிகளைக் கொண்ட  குழுவை அமைப்பார்.  இக்குழு குற்றச்சாட்டுகள் மீது விசாரணை நடத்தும்.

* இக்குழு தனது விசாரணையை முடித்த பிறகு, தனது அறிக்கையை மக்களவைத் தலைவர் அல்லது மாநிலங்களவைத் தலைவரிடம் சமர்ப்பிக்கும். அறிக்கையில் நீதிபதி மீதான குற்றச்சாட்டு உறுதி செய்யப்பட்டிருந்தால், அறிக்கையை தொடர்புடைய நாடாளுமன்ற அவையில் வைத்து விவாதிக்கப்படும்.

* பதவி நீக்கத்திற்கான தீர்மானத்தை நாடாளுமன்றத்தின் ஒவ்வொரு அவையும் பின்வரும் வழிகளில் நிறைவேற்ற வேண்டும்: (i) அந்த அவையின் மொத்த உறுப்பினர்களில் பெரும்பான்மை; மற்றும் (ii) அந்த அவையில் குறைந்தபட்சம் மூன்றில் இரண்டு பங்கு உறுப்பினர்கள் கலந்து கொண்டு வாக்களிப்பதன் மூலம் நிறைவேற்ற வேண்டும். இந்த பெரும்பான்மையால் தீர்மானம் ஏற்றுக்கொள்ளப்பட்டால், தீர்மானம் மற்ற அவையின் வாக்களிப்புக்கு அனுப்பப்படும்.

இரு அவைகளிலும் தீர்மானம் ஏற்றுக்கொள்ளப்பட்டவுடன், அதனை குடியரசுத் தலைவருக்கு அனுப்பப்படும். அவர் நீதிபதியை பதவி நீக்கம் செய்வதற்கான உத்தரவை பிறப்பிப்பார்.
## அண்மைய நடவடிக்கை
திருப்பரங்குன்றம் கார்த்திகை தீபம் வழக்கில் நீதியரசர் ஜி. ஆர். சுவாமிநாதனின் நடவடிக்கை நீதித்துறையை சீர்குலைப்பதாக உள்ளது எனக்காரணம் காட்டி, அவரை பதவி நீக்கம் செய்ய, இந்தியா கூட்டணியைச் சேர்ந்த 100  மக்களவை உறுப்பினர்கள் கையொப்பமிட்ட அறிவிப்பை 09 டிசம்பர் 2025  அன்று மக்களவைத் தலைவரிடம் வழங்கியுள்ளனர்.
## முந்தைய நடவடிக்கைகள்
அரசியலமைப்பின் இச்சட்டப்பிரிவின் கீழ் இதுவரை 6 முறை உச்ச நீதிமன்றம் மற்றும் உயர் நீதிமன்ற நீதிபகளுக்கு எதிராக நாடாளுமன்றம் நடவடிக்கை எடுத்துள்ளது. விவரம் பின்வருமாறு:

* உச்ச நீதிமன்ற நீதிபதி வி. இராமசாமிக்கு எதிராக முதன்முதலில் பதவி நீக்க நடவடிக்கைகள் மக்களவையில் 1993ஆம் ஆண்டில்  தொடங்கப்பட்டது. ஆனால் அதற்குத் தேவையான மூன்றில் இரண்டு பங்கு பெரும்பான்மையைப் பெறத் தவறியது.

* கல்கத்தா உயர் நீதிமன்ற நீதிபதி *சௌமித்ரா சென்*னுக்கு எதிராக மாநிலங்களவையில் பதவி நீக்கத் தீர்மானத்தை நிறைவேற்றிய பிறகு 2011ல் பதவி விலகினார். தவறான நடத்தைக்காக மாநிலங்களவையால் பதவி நீக்கம் செய்யப்பட்ட முதல் நீதிபதி இவரே ஆவார்.

* 2015ல் குஜராத் உயர் நீதிமன்ற நீதிபதி ஜே.பி. பர்திவாலாவின் "இடஒதுக்கீடு குறித்த ஆட்சேபனைக்குரிய கருத்துக்களுக்காக" அவருக்கு எதிராக மாநிலங்களவையின் 58 உறுப்பினர்கள் பதவி நீக்க அறிவிப்பைக் கொண்டு வந்தனர்.

* 2015ல் பாலியல் துன்புறுத்தல் குற்றச்சாட்டுக்கு உள்ளான மத்தியப் பிரதேச உயர் நீதிமன்ற நீதிபதி *எஸ்.கே. கங்கேலே*யை பதவி நீக்கக் கோரும் ஒரு தீர்மானத்தில் மாநிலங்களவையின் 50க்கும் மேற்பட்ட உறுப்பினர்கள் கையெழுத்திட்டனர் .. இருப்பினும், நீதிபதிகள் விசாரணைச் சட்டம், 1968-இன் கீழ் அமைக்கப்பட்ட ஒரு விசாரணைக் குழு, பாலியல் துன்புறுத்தல் குற்றச்சாட்டை நிரூபிக்க பதிவில் உள்ள ஆதாரங்கள் போதுமானதாக இல்லை என்று கண்டறிந்தது. இதன் விளைவாக, அந்தத் தீர்மானம் கைவிடப்பட்டது.

* 2017-ல், ஆந்திரப் பிரதேசம் மற்றும் தெலங்கானா உயர் நீதிமன்ற நீதிபதி சி.வி. நாகார்ஜுன ரெட்டிக்கு எதிராகப் பதவி நீக்க நடவடிக்கைகளைத் தொடங்க மாநிலங்களவை நாடாளுமன்ற உறுப்பினர்கள் ஒரு தீர்மானத்தைக் கொண்டு வந்தனர்.

* மார்ச் 2018ல் இந்திய உச்ச நீதிமன்ற தலைமை நீதிபதி தீபக் மிஸ்ராவுக்கு எதிராகப் பதவி நீக்கத் தீர்மானத்தைக் கொண்டு வருவதற்கான வரைவு முன்மொழிவில் எதிர்க்கட்சிகள் கையெழுத்திட்டது

* ஊழல், நில அபகரிப்பு மற்றும் நீதித்துறை பதவியை தவறாக பயன்படுத்தல் போன்ற குற்றச்சாட்டுகளுக்கு மத்தியில், சிக்கிம் உயர் நீதிமன்றத்தின் தலைமை நீதிபதி பால் டேனியல் தினகரன்  எனும் பி.டி. தினகரனுக்கு எதிராக ஊழல் குற்றச்சாட்டுகளை விசாரிக்க மாநிலங்களவை தலைவரால் ஒரு நீதித்துறை குழு அமைக்கப்பட்டிருந்த நிலையில், அவருக்கு எதிராகப் பதவி நீக்க நடவடிக்கைகள் தொடங்குவதற்கு முன்பே சூலை 2011-ல் பதவி விலகினார்.

## மேற்கோள்கள்

## வெளி இணைப்புகள்
* THE CONSTITUTION OF INDIA | ARTICLE 218 (காணொலி) 

பகுப்பு:இந்திய அரசியலமைப்புச் சட்டம்